Perussuomalaisten eduskuntaryhmän puheenjohtaja Leena Meri on tyrmistynyt hallituksen päätöksestä antaa kunnille ensi vuonna 5,3 miljoonaa euroa maassa laittomasti oleskelevien henkilöiden sosiaalihuollon kustannuksiin.

– Tämä on niin uskomaton tilanne, olet laittomasti maassa ja sitten me annamme siihen oleskeluun lisärahaa kunnille. Kunnalle rahat maksaa?? Kyllä. Veronmaksaja, Meri kirjoittaa Facebookissa.

”Kun olet laittomasti maassa, lähdet pois”

Miljoonien määrärahasta kertoi valtiovarainministeri Petteri Orpo, jonka mukaan maahanmuuton kustannukset on mitoitettu 7 000 uuden turvapaikanhakijan mukaan.

Meren mielestä kielteisen turvapaikkapäätöksen saaneille, maahan laittomasti jääville ihmisille tulee antaa avun sijaan lähtöpassit.

– Kun olet laittomasti maassa niin silloin lähdet pois. Ei ole muita vaihtoehtoja. Emme me muutkaan voi valita mitä päätöksiä noudatamme ja mitä emme.

SUOMEN UUTISET